Ny mann siktet etter asylsøker-drapet
Politiet har fra før av siktet en mann i 20-årene fra Tsjetsjenia for medvirkning til legemsbeskadigelse med døden til følge. - I løpet av gårsdagen etterlyste politiet to personer, hvorav den ene meldte seg i løpet av natten. Han er siktet for medvirkning til legemsbeskadigelse med døden til følge. Vedkommende vil bli avhørt i løpet av dagen, sier politiinspektør Bjørn Andersen i Rogaland politidistrikt.Til VG Nett sier Andersen at mannen meldte seg rundt midnatt. - Han er ikke norsk statsborger, sier Andersen. Politiet varsler en ny pressekonferanse klokken 13 på politihuset i Stavanger.Onsdag kveld ble en mann i slutten av tenårene funnet knivstukket ved Dale asylmottak i Rogaland. Senere døde mannen av skadene på Stavanger universitetssykehus. Ifølge lokalavisene i Stavanger skal det ha vært uoverensstemmelser mellom flere menn i forbindelse med en fotballkamp i forkant av drapet. - Vi spilte fotball fra klokken 19 på grusbanen her. Jeg og noen kurdere på det ene laget, noen tsjetsjenere på det andre laget. Etter en time, ble det krangel om vannflaskene på sidelinja. Det ble knuffing, forteller afghanske Banarss Alozai til Aftenbladet.- Folk som bor her lenge, kanskje fire-fem år, og får avslag på asylsøknaden, føler de kan gjøre hva som helst. Det betyr ikke noe hvordan de oppfører seg mot andre, sier Zakaria Mohammed fra Somalia til avisen. Øyenvitner til knivstikken forteller til Aftenbladet at kurdere og tsjetsjenere flere ganger tidligere har havnet i konfrontasjoner ved mottaket. - De har kranglet før. Tjsetsjenerne var mange onsdag kveld. Sikkert 20-25 og kom i biler. Plutselig dro en av dem fram en kniv og stakk offeret, sier en av beboerne.Dalaker avviser at mottaket, som holder til i lokalene til det tidligere psykiatriske sykehuset på Dale, er spesielt plaget av gjengvirksomhet. - Det har skjedd noen uheldige episoder på Dale som har fått en del oppmerksomhet i media. Men vi har ikke registrert noe spesielt i forhold til for eksempel gjengdannelser, sier Dalaker til VG Nett.
Natt til fredag har en av de to personene politiet etterlyste meldt seg. Han er nå siktet for medvirkning, melder politiet.